b'\n_START_ARTICLE_\nTeoderik I.\n_START_PARAGRAPH_\nTeoderik I. ali Teodorik I. (francosko Thierry) je bil frankovski kralj Avstrazije (Metz in Reims), ki je vladal od leta 511 do 533 ali 534, * okoli 485, \xe2\x80\xa0 534._NEWLINE_Bil je sin kralja Klodvika I. in ene od njegovih prvih \xc5\xbeena ali prile\xc5\xbenic, morda princese Evohilde K\xc3\xb6lnske.). Klodvikovi \xc5\xa1tirje \xc5\xa1e \xc5\xbeivi sinovi so po njegovi smrti leta 511 skladno s salijsko tradicijo nasledili vsak svojo \xc4\x8detrtino Frankovskega kraljestva: Hildebert I. Pariz, Klodomer Orl\xc3\xa9ans, Klotar I. Soissons in Teoderik Metz._NEWLINE_Teoderik je kmalu po za\xc4\x8detku vladanja na sever poslal sina Teodeberta I. proti danskemu kralju Higelaku, ki je napadel njegovo kraljestvo._NEWLINE_Leta 529 se je zapletel v dr\xc5\xbeavljansko vojno v Turingiji in se na strani kralja Hermanfrida vojskoval proti njegovemu bratu Baderiku. Cena za sodelovanje je bila polovica Turingije. Baderik je bil v vojni pora\xc5\xbeen, Teoderik pa obljubljenega ozemlja ni dobil._NEWLINE_Z brati se je vojskoval proti burgundskima kraljema Sigismundu in Godomarju. Godomar je pobegnil, Sigismunda pa je Klodomer ujel in ubil. Godomar je zatem zbral burgundsko vojsko in ponovno osvojil svoje kraljestvo. Klodomer je v bitki pri V\xc3\xa9zeronceu s Teoderikovo pomo\xc4\x8djo porazil Godomarja in padel. Teoderik se je po bitki poro\xc4\x8dil s Sigismundovo h\xc4\x8derko Suavegoto._NEWLINE_Teoderik, Klotar in njegov sin so iz ma\xc5\xa1\xc4\x8devanja napadli Turingijo in jo podjarmili. Klotar se je poro\xc4\x8dil s h\xc4\x8derko kralja Bertaharja Radegundo._NEWLINE_Teoderik je po sklenitvi pogodbe z bratom Hildebertom leta 534 umrl. Nasledil ga je sin Teodebert I.. Teoderik je imel z \xc5\xbeeno Suavegoto tudi h\xc4\x8derko Teodehildo, ki je v Sensu ustanovila opatijo Saint-Pierre-le-Vif.'